SL Uradni list Evropske unije C 188/14

Končno poročilo pooblaščenca za zaslišanje v zadevi COMP/38.543 – Mednarodne selitvene storitve

(v skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

2009/C 188/06

Osnutek odločbe je podlaga za naslednje ugotovitve:

UVOD

Konec avgusta 2003 se je Komisija odločila, da bo septembra 2003 opravila preglede v prostorih podjetij Allied Arthur Pierre, Interdean, Transworld in Ziegler v Belgiji. Po teh pregledih je podjetje Allied Arthur Pierre zaprosilo za imuniteto oziroma znižanje potencialne globe, če imuniteta ne bi bila na voljo, v skladu z Obvestilom Komisije o imuniteti pred globami in zmanjševanju glob v primerih kartelov iz leta 2002. Ker je Komisija že opravila ciljni pregled in pridobila dokaze o kartelu, imuniteta ni bila na voljo. Vendar pa je Komisija na podlagi [*] (1) nameravala podjetju Allied Arthur Pierre odobriti 30- do 50-odstotno znižanje globe.

Komisija je februarja, septembra in oktobra 2005 ter julija in oktobra 2007 zadevnim podjetjem, pa tudi njihovim konkurentom in strokovni organizaciji selitvenih podjetij v Belgiji, poslala zahtevke za predložitev informacij na podlagi člena 18 Uredbe Sveta (ES) št. 1/2003.

Komisija je predhodno ugotovila, da so naslovniki osnutka odločbe sodelovali v kartelu mednarodnih selitvenih storitev v Belgiji, prek katerega so podjetja določala cene, si delila stranke in prirejala vlaganje ponudb, s čimer so kršila člen 81 Pogodbe o ustanovitvi Evropske skupnosti in člen 53 Sporazuma EGP. Kartel je deloval 19 let, in sicer vsaj od leta 1984 do leta 2003.

Obvestilo o nasprotovanju in čas za odgovor

Obvestilo o nasprotovanju je bilo 19. oktobra 2006 poslano 32 naslovnikom, in sicer podjetjem Allied Arthur Pierre NV, North American International Holding Corporation, North American Van Lines Inc., Sirva Inc., Exel International Holdings (Belgija) NV, Exel International Holdings (Nizozemska I) BV, Exel International Holdings (Nizozemska II) BV, Exel International Holdings Limited, Exel Investments Limited, Realcause Limited, Amcrisp Limited, Interdean AG, Interdean Group Limited, Interdean Holding BV, Interdean International Limited, Interdean NV, Interdean SA, Iriben Limited, Rondspant BV, Team Relocations NV, Team Relocations Limited, Trans Euro Limited, Amertranseuro International Holdings Limited, [*], Mozer Moving International SPRL, Gosselin World Wide Moving NV, Stichting Administratiekantoor Portielje, Compas International Movers NV, Transworld International NV, Putters International NV, Verhuizingen Coppens NV in Ziegler SA.

Naslovniki so obvestilo o nasprotovanju prejeli med 20. in 23. oktobrom 2006 z dvomesečnim rokom za odgovor. Po predložitvi utemeljenih zahtevkov je bilo podaljšanje odobreno podjetju Coppens (do 15. januarja 2007), podjetju Gosselin (do 22. januarja 2007) ter podjetjema Stichting in Interdean (do 22. januarja 2007). Vse stranke so odgovorile v postavljenih rokih.

Vpogled v spis

Stranke so imele vpogled v spis v obliki DVD-ja, ki je bil na zahtevo poslan vsem strankam. Drugi dokumenti v spisu so bili na vpogled v prostorih Komisije in 28 podjetij je izkoristilo možnost za njihovo proučitev. Z izjemo podjetja Ziegler nobena stranka ni izrazila pripomb pooblaščenki za zaslišanje v zvezi z vpogledom v spis. Podjetje Ziegler je pooblaščenko za zaslišanje pisno zaprosilo za vpogled v odgovore drugih strank na obvestilo o nasprotovanju. Pooblaščenka za zaslišanje je vpogled zavrnila, saj je menila, da informacije, prejete po vročitvi obvestila o nasprotovanju, niso del spisa preiskave in zato niso dostopne. Stranke imajo pravico do vpogleda v odgovore drugih strank na obvestilo o nasprotovanju le, če so informacije, navedene v odgovorih, obremenilne in jih Komisija uporabi v končni odločbi ali če imajo razbremenilno vrednost (2).

Ustno zaslišanje

Ustno zaslišanje je potekalo 22. marca 2007. Zaslišanja so se udeležile vse stranke ali njihovi zastopniki razen skupine podjetij Exel (matičnih družb podjetja Allied Arthur Pierre), [*], podjetja Mozer, podjetja Putters ter podjetij Gosselin in Stichting.

Dopis o novih dejstvih

Po zaslišanju [*] dokaze [*]. Komisija je ocenila, da so ti dodatni dokazi koristni, saj podpirajo argumente iz obvestila o nasprotovanju. Zato je bil 23. avgusta 2007 vsem strankam poslan dopis o novih dejstvih, v katerem je bila opisana narava teh dokazov in pojasnjeno, na kakšen način jih namerava Komisija uporabiti v osnutku odločbe. Hkrati je bil strankam poslan tudi CD-ROM, ki je vseboval navedene dodatne dokaze. Stranke so imele dva tedna časa, da odgovorijo na dopis o novih dejstvih.

Novi dokazi niso bili podlaga za dodatne ali nove ugovore zoper stranke, temveč so le potrdili in podprli dokaze, ki so že bili v spisu preiskave Komisije.

OSNUTEK ODLOČBE

[*] Trajanje kršitve, navedeno v osnutku Odločbe, je pri dveh podjetij krajše, kot je navedeno v obvestilu o nasprotovanju.

Osnutek odločbe, ki je bil predložen Komisiji, vsebuje samo ugovore, glede katerih so stranke imele možnost izraziti svoje mnenje.

Zato menim, da je bila pravica strank do zaslišanja v tej zadevi spoštovana.

Bruslju, 25. februarja 2008 Karen WILLIAMS

(1) Deli tega besedila so bili revidirani tako, da je zagotovljeno, da se ne razkrijejo zaupne informacije; ti deli so označeni z oglatimi oklepaji in zvezdico.

(2) Sodba Sodišča prve stopnje z dne 27. septembra 2006 v zadevi št. T-43/01, Jungbunzlauer.